b'\n_START_ARTICLE_\nNogometni klub Rudar Velenje\n_START_SECTION_\nZa\xc4\x8detki\n_START_PARAGRAPH_\nPo letu 1945 se je za\xc4\x8delo \xc5\xa1portno \xc5\xbeivljenje v Velenju ponovno o\xc5\xbeivljati. Avgusta 1948 so zaradi velikega zanimanja za nogomet s pomo\xc4\x8djo sindikalne organizacije Rudnika lignita Velenje ustanovili Nogometni klub Rudar Velenje.\n_START_SECTION_\nIgranje v 1. Slovenski ligi\n_START_PARAGRAPH_\nKlub se je v sezoni 1952/53 uvrstil v Vzhodno slovensko ligo, v kateri je uspe\xc5\xa1no nastopal do leta 1957. Po prvem kraj\xc5\xa1em kriznem obdobju se je klub v sezoni 1961/62 uvrstil v prvo slovensko ligo, vendar v klubu \xc5\xa1e niso bili popolnoma pripravljen za nastop med najbolj\xc5\xa1imi. Po letu 1966 je spet nastopil vrhunec in takoj za tem drugo krizno obdobje, ko se je Rudar \xc5\xbee drugi\xc4\x8d uvrstil v prvo slovensko nogometno ligo in ponovno izpadel. _NEWLINE_Ponovni povratek v prvo slovensko nogometno ligo je NK Rudar uspel leta 1970, \xc5\xbeal je kmalu sledil ponovni izpad. V sezoni 1974/75 so v klubu zaposlili profesionalnega trenerja in upali na bolj\xc5\xa1e igre. Na\xc4\x8drtno delo je prineslo rezultate \xc5\xbee v naslednji sezoni 1975/76: Velenj\xc4\x8dani so se uvrstili nazaj v I. slovensko ligo, \xc5\xbee naslednjo sezoni so dosegli velik uspeh z uvrstitvijo v II. Zvezno nogometno ligo, kjer so uspe\xc5\xa1no nastopali nekaj sezon. Po nekaj povpre\xc4\x8dnih sezonah je leta 1986 nastopila tretja kriza, ki je bila kon\xc4\x8dana v sezoni 1990/91, ko je Rudar postal slovenski nogometni prvak._NEWLINE_Po osamosvojitvi Slovenije se je klub kmalu uvrstil v prvo nogometno ligo. V sezoni 1997/98 je Rudar dosegel svoj najve\xc4\x8dji uspeh, ko je osvojil slovenski nogometni pokal. V finalu je bil bolj\xc5\xa1i od Primorja iz Ajdov\xc5\xa1\xc4\x8dine. Prvo tekmo v gosteh je Rudar sicer izgubil z 1:2, drugo, pred doma\xc4\x8dimi gledalci, pa zmagal s 3:0. To je bil lep uspeh ob 50-letnici delovanja kluba. _NEWLINE_V tem \xc4\x8dasu je Rudar nekajkrat nastopal tudi v evropskih pokalih (Intertoto in UEFA), pomeril se je tudi z londonskim Tottenhamom. V sezoni 2002/03 je klub izpadel iz prve lige, v naslednjih dveh sezonah (2003/04 in 2004/05) je igral v drugi ligi in obakrat postal prvak. V sezoni 2007/08 je osvojil prvo mesto v drugoliga\xc5\xa1ki konkurenci, se nato prebil do tretjega mesta in nastopa v Evropi, v sezoni 2009/10 pa mu je mesto v evropskem tekmovanju spolzelo z rok v zadnjih krogih. Postal je stalni prvoliga\xc5\xa1.\n_START_SECTION_\nStadion\n_START_PARAGRAPH_\nNogometni klub je v svoji ve\xc4\x8d desetletni zgodovini zamenjal kar \xc5\xa1tiri igri\xc5\xa1\xc4\x8da. Za za\xc4\x8detek so na\xc5\xa1li primeren prostor za prve igre na igri\xc5\xa1\xc4\x8du \xc2\xbbpri hrastih\xc2\xab, na travniku med \xc5\xa1kalskim hribom in starim jalovi\xc5\xa1\xc4\x8dem so takrat namre\xc4\x8d rasli hrasti. Ko je klub nastopal v okviru Celjske nogometne podzveze, so se nogometa\xc5\xa1i preselili na novo igri\xc5\xa1\xc4\x8de v Pesje. Bilo je \xc5\xbee prave velikosti in obdano z leseno ograjo. Na igri\xc5\xa1\xc4\x8du, ki je le\xc5\xbealo vzhodno od dana\xc5\xa1nje podru\xc5\xbeni\xc4\x8dne osnovne \xc5\xa1ole, so nogometa\xc5\xa1i igrali do leta 1950. Ob napredku kluba se je za\xc4\x8delo iskanje primernej\xc5\xa1e lokacije za nogometno igri\xc5\xa1\xc4\x8de v Velenju._NEWLINE_Na\xc5\xa1li so jo zahodno od \xc5\xbeelezni\xc5\xa1ke postaje, na obmo\xc4\x8dju dana\xc5\xa1njega Gorenja. Okoli igri\xc5\xa1\xc4\x8da je bilo nekaj lesenih klopi za gledalce in lesena baraka, ki je slu\xc5\xbeila za garderobo. Od leta 1950 do 1955 so tam igrali tekme v okviru celjske nogometne podzveze ter NZS-vzhod.\n_START_SECTION_\nSedanji stadion\n_START_PARAGRAPH_\nDanes Nogometni klub Rudar igra doma\xc4\x8de tekme na stadionu Ob jezeru. Ta je bil zgrajen je leta 1955, s pomo\xc4\x8djo Rudnika lignita Velenje ter s prostovoljnim delom ob\xc4\x8danov. Stadion Ob jezeru je postal pravi ponos mesta, tako pa je \xc5\xa1e danes.\n_START_SECTION_\nNavija\xc4\x8di\n_START_PARAGRAPH_\nDo ustanovitve navija\xc5\xa1ke skupine Velenjski Knapi je pri\xc5\xa1lo v za\xc4\x8detku leta 1996 z namenom, da se v Velenju poskrbi za mno\xc5\xbei\xc4\x8dnost in popularizacijo nogometa, predvsem pa popestri tekme z navijanjem in spodbujanjem doma\xc4\x8dega kluba. Po nekaj plodnih letih je navdu\xc5\xa1enje navija\xc4\x8dev po\xc4\x8dasi pojenjalo, Rudar se je sre\xc4\x8deval s \xc5\xa1tevilnimi problemi in nazadnje pristal v 2.ligi._NEWLINE_Tudi Velenjski Knapi so za nekaj \xc4\x8dasa malo utihnili. Pa vendarle Rudarju nikoli niso obrnili hrbta. In kot pravimo za vsakim de\xc5\xbejem posije sonce je tudi na stadionu Ob jezeru ponovno zasijalo z vso mo\xc4\x8djo. Pri\xc5\xa1lo je do reorganizacije skupine in sicer so mladi dobili svoj sektor in prilo\xc5\xbenost, da skupino dvignejo na vi\xc5\xa1ji nivo in o\xc5\xbeivijo velenjsko tribuno.'